辙迹篇
文翔凤 (Ming)
南有横望，北有天井。太行冠绝此双峦，七萃不堪御大丙。巉石云栏尼父车，如舞两骖穿恁等。至河而返叹洋洋，后生于此引项领。盖云圣辙指曾西，望河如挽中流影。转忆鸣犊与舜华，凤见覆巢不入境。石痕莽互尚交纵，髣髴八龙此驰骋。乃知周穆车辙马足到赤阳，宾于王母群玉之山亦画饼。竹书誇诩诳齐州，汉武故事资谈謦。上元果有蹇修媒，湘君真烦下女请。赵州足陷纸驴桥，南山羽饮石虎岭。元美輶轩不入关，代之题名莲岳顶。尝读《山海大荒经》，歂顼山成海外迥。即今圣宇遍天涯，更斧丰隆空山永。无地可藏王莽头，晋库回禄炬一秉。